আগামী কাউন্সিলে খালেদা জিয়ার বক্তব্যের খসড়া তৈরির কাজ করছেন ড্রাফটিং উপ-কমিটি। ওই কমিটির আহ্বায়ক স্থায়ী কমিটির সদস্য নজরুল ইসলাম খান। বক্তব্যের খসড়া তৈরিতে তারা দফায় দফায় বৈঠক করছেন। সংশ্লিষ্ট অনেকের পরামর্শও নেয়া হচ্ছে। জাতীয়তাবাদী ঘরানার বুদ্ধিজীবীদের মতামতও নেয়া হচ্ছে। চেয়ারপারসনের প্রায় এক ঘণ্টার বক্তব্যের খসড়া তৈরি শেষ করে এনেছেন তারা। আগামীকাল বৈঠকে বসছেন ড্রাফটিং কমিটি। ড্রাফটিং কমিটি বক্তব্যের খসড়া তৈরির কাজ শেষ করার পর তা খালেদা জিয়ার কাছে জমা দেবেন। তিনি সিনিয়র নেতাদের সঙ্গে তা নিয়ে আলোচনা করবেন। কোথাও ভুল-ত্র“টি থাকলে তা সংশোধনের পাশাপাশি নতুন কোনো তথ্য সংযোজন বা বিয়োজনও হতে পারে। এরপর চূড়ান্ত হবে তার বক্তৃতা। ড্রাফটিং কমিটি যে বক্তব্য তৈরি করছেন শেষ পর্যন্ত তার সঙ্গে নতুন আরও নানা বিষয় সংযোজন হতে পারে বলে দলের একটি নির্ভরযোগ্য সূত্র দাবি করে। কাউন্সিলের গুরুত্বপূর্ণ কিছু ঘোষণা থাকবে। যা চেয়ারপারসন কারও সঙ্গেই শেয়ার করছেন না। কাউন্সিলের আগের দিন আস্থাভাজন সিনিয়র কয়েক নেতার সঙ্গে আলোচনা করে ওই বিষয়গুলো চূড়ান্ত করা হতে পারে।